Proposta għal DEĊIŻJONI TAL-KUNSILL dwar il-pożizzjoni li għandha tiġi adottata, f'isem l-Unjoni Ewropea, fil-Kummissjoni għall-Konservazzjoni tat-Tonna tan-Nofsinhar (CCSBT - Commission for the Conservation of Southern Bluefin Tuna) /* COM/2014/0126 final - 2014/0069 (NLE) */





MEMORANDUM TA’ SPJEGAZZJONI 1. IL-KUNTEST TAL-PROPOSTA Il-Kummissjoni għall-Konservazzjoni tat-Tonna tan-Nofsinhar (CCSBT - Commission for the Conservation of Southern Bluefin Tuna) twaqqfet permezz tal-Konvenzjoni għall-Konservazzjoni tat-Tonna tan-Nofsinhar (Il-Konvenzjoni tas-CSBT). L-Unjoni ilha Kooperatur mhux Membru tas-CCSBT sa mill-2006 u, f'konformità mar-Riżoluzzjoni tas-CCSBT biex ikun Stabbilit l-Istatus ta' Kooperaturi mhux Membru tal-Kummissjoni Estiża u l-Kumitat Xjentifiku Estiż adottata fl-2003, hija marbuta li timplimenta d-deċiżjonijiet tagħha. Skont l-Artikolu 218(9) tat-Trattat dwar il-Funzjonament tal-Unjoni Ewropea, il-pożizzjoni li għandha tiġi adottata f'isem l-Unjoni fir-RFMOs bħal meta jissejħu biex jadottaw atti li jkollhom effetti legali, bl-eċċezzjoni ta' atti li jissupplimentaw jew jemendaw il-qafas istituzzjonali tagħhom, għandhom jiġu adottati permezz ta' Deċiżjoni tal-Kunsill, fuq proposta mill-Kummissjoni. Tali pożizzjoni fi ħdan ir-RFMO bħalissa hija stabbilita skont approċċ b'żewġ livelli. Deċiżjoni tal-Kunsill tistabbilixxi l-prinċipji u l-orjentazzjonijiet ta' gwida tal-pożizzjoni tal-Unjoni fuq bażi pluriennali, filwaqt li wara tiġi aġġustata għal kull laqgħa annwali permezz ta' dokumenti informali tal-Kummissjoni li għandhom jiġu diskussi fil-Grupp ta' Ħidma tal-Kunsill. Fir-rigward tas-CCSBT, id-Deċiżjoni tal-Kunsill 13424/09 tad-9 ta' Ottubru 2009, tistipula eżami tal-pożizzjoni tal-Unjoni qabel il-laqgħa annwali tal-2014. Għaldaqstant, din il-proposta għandha l-għan li tistabbilixxi l-pożizzjoni tal-Unjoni fi ħdan is-CCSBT għall-perjodu 2014-2019 u b'hekk tieħu post id-Deċiżjoni tal-Kunsill 13424/09 li tkopri l-perjodu 2009-2014. Din ir-reviżjoni għandha l-għan li tinkorpora l-prinċipji u l-orjentazzjonijiet tal-Politika Komuni tas-Sajd (PKS) il-ġdida kif stabbiliti fir-Regolament (UE) Nru 1380/2013 tal-Parlament Ewropew u tal-Kunsill[1], filwaqt li tqis ukoll l-għanijiet tal-Komunikazzjoni tal-Kummissjoni dwar id-dimensjoni esterna tal-PKS[2]. Barra minn hekk, il-pożizzjoni tal-Unjoni ġiet aġġustata skont it-Trattat ta' Lisbona. Fl-aħħar, il-pożizzjoni ġiet allineata mal-firxa possibbli meta tqiesu l-ispeċifiċitajiet tar-RFMOs differenti. Kif hu l-każ għall-pożizzjonijiet attwali, il-pożizzjoni segwenti fiha prinċipji u orjentazzjonijiet. Barra minn hekk, il-proċess standard għall-ispeċifikazzjoni sena b'sena tal-pożizzjoni tal-Unjoni ġiet imdaħħla kif mitlub mill-Istati Membri għal pożizzjonijiet allineati iktar riċentament. 2. IR-RIŻULTATI TAL-KONSULTAZZJONIJIET MAL-PARTIJIET INTERESSATI U L-VALUTAZZJONIJIET TAL-IMPATT Id-dimensjoni esterna tal-PKS kienet parti mill-valutazzjoni tal-impatt għall-proposti tar-riforma tal-PKS. Il-prinċipji u l-orjentazzjonijiet miftiehma għall-PKS il-ġdida qed jiġu sempliċiment trasposti fil-pożizzjonijiet riveduti. 3. L-ELEMENTI LEGALI TAL-PROPOSTA Id-Deċiżjoni segwenti hija bbażata fuq it-Trattat dwar il-Funzjonament tal-Unjoni Ewropea, u b'mod partikolari l-Artikolu 43(2), flimkien mal-Artikolu 218(9) li jistipula li l-Kunsill, fuq proposta mill-Kummissjoni għandu jadotta deċiżjoni li tistabbilixxi l-pożizzjonijiet li għandhom jiġu adottati f'isem l-Unjoni f'korp imwaqqaf permezz ta' ftehim, meta dak il-korp jissejjaħ biex jadotta atti li jkollhom effetti legali. Dan għandu japplika għall-pożizzjoni li għandha tiġi adottata mill-Kummissjoni, f'isem l-Unjoni, fis-CCSBT. Ir-Regolament (UE) Nru 1380/2013 tal-Parlament Ewropew u tal-Kunsill[3] huwa l-bażi legali li tistabbilixxi l-prinċipji li għandhom jiġu riflessi f'dan il-mandat ta' negozjar. Id-Deċiżjoni segwenti għandha tieħu post id-Deċiżjoni tal-Kunsill 13424/09 li qed tkopri l-perjodu 2009-2014, u għandha tkopri l-perjodu 2014-2019. 2014/0069 (NLE) Proposta għal DEĊIŻJONI TAL-KUNSILL dwar il-pożizzjoni li għandha tiġi adottata, f'isem l-Unjoni Ewropea, fil-Kummissjoni għall-Konservazzjoni tat-Tonna tan-Nofsinhar (CCSBT - Commission for the Conservation of Southern Bluefin Tuna) IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, u b’mod partikulari l-Artikolu 43(2) flimkien mal-Artikolu 218(9) tiegħu, Wara li kkunsidra l-proposta mill-Kummissjoni Ewropea, Billi: (1) L-Artikolu 38 tat-Trattat dwar il-Funzjonament tal-Unjoni Ewropea, flimkien mal-Artikolu 39 tiegħu, jistipula li wieħed mill-għanijiet tal-Politika Komuni tas-Sajd huwa li tkun żgurata d-disponibbiltà tal-provvisti. (2) Ir-Regolament (UE) Nru 1380/2013 tal-Parlament Ewropew u tal-Kunsill[4] jistipula li l-Unjoni għandha tiżgura li l-attivitajiet tas-sajd u l-akkwakultura jkunu ambjentalment sostenibbli fuq terminu twil u huma ġestiti b'tali mod li huwa konsistenti mal-għanijiet li jinkisbu benefiċċji ekonomiċi, soċjali u tal-impjiegi, u li jikkontribwixxu għad-disponibbiltà tal-provvisti tal-ikel. Ir-Regolament jistipula li l-Unjoni għandha tapplika l-approċċ prekawzjonarju għall-ġestjoni tas-sajd, u għandha tfittex li tiżgura li l-isfruttament ta' riżorsi bijoloġiċi ħajjin tal-baħar irodd lura u jżomm il-popolazzjonijiet tal-ispeċijiet mistada u jżommhom 'il fuq minn livelli li jistgħu jipproduċu r-rendiment massimu sostenibbli. Dan jistipula wkoll li l-Unjoni għandha timmira li tieħu miżuri ta' ġestjoni u ta' konservazzjoni bbażati fuq l-aqwa pariri xjentifiċi disponibbli, biex ikunu promossi l-metodi tas-sajd li jikkontribwixxu għal sajd aktar selettiv u l-evitar u t-tnaqqis, sa fejn hu possibbli, ta' qabdiet mhux mixtieqa, biex is-sajd isir b'impatt żgħir fuq l-ekosistema tal-baħar u r-riżorsi tas-sajd u biex gradwalment jinqered ir-rimi. Barra minn hekk, ir-regolament speċifikament jistipula li dawn il-prinċipji għandhom jiġu applikati mill-Unjoni fil-politika esterna tagħha. (3) Il-Kummissjoni għall-Konservazzjoni tat-Tonna tan-Nofsinhar (CCSBT - Commission for the Conservation of Southern Bluefin Tuna) twaqqfet permezz tal-Konvenzjoni għall-Konservazzjoni tat-Tonna tan-Nofsinhar (Il-Konvenzjoni tas-CSBT). L-Unjoni ilha Kooperatur mhux Membru tas-CCSBT sa mill-2006 u, f'konformità mar-Riżoluzzjoni tas-CCSBT biex ikun Stabbilit l-Istatus ta' Kooperaturi mhux Membru tal-Kummissjoni Estiża u l-Kumitat Xjentifiku Estiż adottata fl-2003, hija marbuta li timplimenta d-deċiżjonijiet tagħha. Is-CCSBT tista', abbażi ta' evidenza xjentifika, tieħu deċiżjonijiet maħsubin biex iżommu l-popolazzjonijiet tat-tonna tan-nofsinhar f'livelli li se jiżguraw is-sostenibbiltà fuq terminu twil ta' dawk l-istokkijiet. Tali miżuri jistgħu jsiru vinkolanti għall-Unjoni. (4) Skont l-Artikolu 218(9) tat-Trattat dwar il-Funzjonament tal-Unjoni Ewropea, il-pożizzjoni li għandha tiġi adottata f'isem l-Unjoni fl-Organizzazzjoni Reġjonali tal-Ġestjoni tas-Sajd meta jissejħu biex jadottaw atti li jkollhom effetti legali, bl-eċċezzjoni ta' atti li jissupplimentaw jew jemendaw il-qafas istituzzjonali tagħhom, għandhom jiġu adottati permezz ta' Deċiżjoni tal-Kunsill, fuq proposta mill-Kummissjoni. (5) Fid-dawl tan-natura li qed tevolvi tar-riżorsi tas-sajd fil-Qasam ta' Konvenzjoni tas-CSBT u l-ħtieġa konsegwenti ta' pożizzjoni tal-Unjoni biex tqis żviluppi ġodda, inkluż informazzjoni statistika, bijoloġika u ta' natura oħra mressqa qabel jew matul il-Laqgħa annwali tas-CCSBT, għandhom jiġu stabbiliti proċeduri, f'konformità mal-prinċipji ta' kooperazzjoni sinċiera bejn l-istituzzjonijiet tal-Unjoni imnaqqxin fl-Artikolu 13(2) tat-TUE, għall-ispeċifikazzjoni sena b'sena tal-pożizzjoni tal-Unjoni; ADOTTA DIN ID-DEĊIŻJONI: Artikolu 1 Il-pożizzjoni li għandha tittieħed mill-Unjoni Ewropea fil-Laqgħa annwali tas-CCSBT meta dak il-korp jissejjaħ biex jadotta deċiżjonijiet li jkollhom effetti legali hija stabbilita fl-Anness I ta' din id-Deċiżjoni. Artikolu 2 L-ispeċifikazzjoni sena b'sena tal-pożizzjoni tal-Unjoni li għandha tittieħed fil-Laqgħa annwali tas-CCSBT għandha titwettaq f'konformità mal-Anness II ta' din id-Deċiżjoni. Artikolu 3 Il-pożizzjoni tal-Unjoni stabbilita fl-Anness I tad-Deċiżjoni attwali għandha tiġi vvalutata u, fejn xieraq, riveduta mill-Kunsill fuq proposta mill-Kummissjoni, sa mhux aktar tard mill-Laqgħa annwali tas-CCSBT fl-2019. Artikolu 4 Din id-Deċiżjoni tieħu post id-Deċiżjoni tal-Kunsill 13424/09 tad-9 ta' Ottubru 2009. Artikolu 5 Din id-Deċiżjoni għandha tidħol fis-seħħ f'XXX Magħmul fi Brussell, Għall-Kunsill Il-President [1] Ir-Regolament (UE) Nru 1380/2013 tal-Parlament Ewropew u tal-Kunsill dwar il-Politika Komuni tas-Sajd, li jemenda r-Regolament tal-Kunsill (KE) Nru 1954/2003 u (KE) Nru 1224/2009 u li jħassar ir-Regolament tal-Kunsill (KE) Nru 2371/2002 u (KE) Nru 639/2004 u d-deċiżjoni tal-Kunsill 2004/585/KE (ĠU L 354 tat-28/12/2013, p.22). [2] COM(2011) 424 tat-13.7.2011. [3] Ir-Regolament (UE) Nru 1380/2013 tal-Parlament Ewropew u tal-Kunsill dwar il-Politika Komuni tas-Sajd, li jemenda r-Regolament tal-Kunsill (KE) Nru 1954/2003 u (KE) Nru 1224/2009 u li jħassar ir-Regolament tal-Kunsill (KE) Nru 2371/2002 u (KE) Nru 639/2004 u d-deċiżjoni tal-Kunsill 2004/585/KE (ĠU L 354 tat-28/12/2013, p.22). [4] Ir-Regolament (UE) Nru 1380/2013 tal-Parlament Ewropew u tal-Kunsill dwar il-Politika Komuni tas-Sajd, li jemenda r-Regolament tal-Kunsill (KE) Nru 1954/2003 u (KE) Nru 1224/2009 u li jħassar ir-Regolament tal-Kunsill (KE) Nru 2371/2002 u (KE) Nru 639/2004 u d-deċiżjoni tal-Kunsill 2004/585/KE (ĠU L 354 tat-28/12/2013, p.22). ANNESSI għal Proposta għal Deċiżjoni tal-Kunsill dwar il-pożizzjoni li għandha tiġi adottata, f'isem l-Unjoni Ewropea, fil-Kummissjoni għall-Konservazzjoni tat-Tonna tan-Nofsinhar (CCSBT - Commission for the Conservation of Southern Bluefin Tuna) ANNESS I Il-pożizzjoni tal-Unjoni fil-Kummissjoni għall-Konservazzjoni tat-Tonna tan-Nofsinhar 1. Prinċipji Fil-qafas tas-CCSBT, l-Unjoni għandha: a) taġixxi f'konformità mal-għanijiet li l-Unjoni għandha l-għan li tikseb fi ħdan il-qafas tal-Politika Komuni tas-Sajd, notevolment permezz tal-approċċ prekawzjonarju biex tistipula għall-isfruttament sostenibbli f'livelli li jistgħu jipproduċu r-rendiment sostenibbli massimu regolat mis-CCSBT, biex tkun promossa l-implimentazzjoni ta' approċċ ibbażat fuq l-ekosistema għall-ġestjoni tas-sajd u jiġu limitati l-impatti ambjentali tal-attivitajiet tas-sajd, biex jiġu evitati jew jitnaqqsu kemm jista' jkun qabdiet mhux mixtieqa, u gradwalment jinqered ir-rimi, u biex jiġi minimizzat l-impatt ta' attivitajiet tas-sajd fuq l-ekosistemi tal-baħar, kif ukoll, permezz tal-promozzjoni ta' sajd vijabbli u kompetittiv tal-Unjoni, biex ikun provdut livell tal-għajxien ġust għal dawk li jiddependu minn attivitajiet marbutin mas-sajd u jitqiesu l-interessi tal-konsumaturi; b) tiżgura li l-miżuri adottati fi ħdan is-CCSBT jikkonformaw mal-għanijiet tal-Ftehim tal-Konvenzjoni għall-Konservazzjoni tat-Tonna tan-Nofsinhar (il-Konvenzjoni tas-CSBT); c) tiżgura li l-miżuri adottati fi ħdan is-CCSBT ikunu konsistenti mal-liġi internazzjonali, u partikolarment mad-dispożizzjonijiet tal-Konvenzjoni tan-NU dwar il-Liġi tal-Baħar, mal-Ftehim tan-NU marbut mal-Konservazzjoni u l-Ġestjoni tal-Istokkijiet tal-Ħut Transżonali u tal-Ħut li Jpassi Ħafna u mal-Ftehim għall-promozzjoni tal-konformità mal-miżuri internazzjonali tal-konservazzjoni u l-ġestjoni tal-bastimenti tas-sajd fl-ibħra miftuħa; u l-Ftehim tal-2009 dwar il-Miżuri tal-Organizzazzjoni tal-Ikel u tal-Agrikoltura tal-Istat tal-Port. d) tippromwovi pożizzjonijiet konsistenti fi ħdan l-Organizzazzjonijiet ta' Ġestjoni tas-Sajd Reġjonali, u, fejn applikabbli, ma' Konvenzjonijiet Reġjonali tal-Baħar fl-istess qasam; e) tfittex sinerġija mal-politika li l-Unjoni għandha l-għan li tikseb bħala parti mir-relazzjonijiet bilaterali tagħha ma' pajjiżi terzi, u tiżgura l-koerenza mal-politiki l-oħrajn tagħha notevolment fir-relazzjonijiet esterni, l-ambjent, il-kummerċ, l-iżvilupp, ir-riċerka u l-innovazzjoni u oħrajn; f) tiżgura li l-impenji internazzjonali tal-Unjoni jiġu rispettati; g) tkun konformi mal-Konklużjonijiet tal-Kunsill tad-19 ta' Marzu 2012 dwar il-Komunikazzjoni tal-Kummissjoni dwar id-dimensjoni Esterna tal-Politika Komuni tas-Sajd[1]. 2. Orjentazzjonijiet L-Unjoni għandha, fejn xieraq, tagħmel ħilitha sabiex tappoġġa l-adozzjoni mis-CCSBT tal-azzjonijiet li ġejjin: a) miżuri ta' konservazzjoni u ġestjoni għar-riżorsi tas-sajd fil-Qasam tal-Konvenzjoni tas-CSBT abbażi tal-aqwa parir xjentifiku disponibbli, inklużi TACs u kwoti jew regolamenti dwar l-isforzi għal speċijiet regolati mis-CCSBT, li jistgħu jwasslu għal jew iżommu l-produzzjoni għar-rendiment sostenibbli massimu sa mhux iktar tard mill-2020. Fejn meħtieġ, miżuri speċifiċi għal stokkijiet li huma soġġetti għal sajd żejjed għandhom jiġu meqjusa biex l-isforz tas-sajd jinżamm konformi mal-opportunitajiet disponibbli tas-sajd; b) miżuri biex ikunu prevenuti, skoraġġuti jew eliminati attivitajiet tas-sajd IUU fil-Qasam tal-Konvenzjoni tas-CSBT, inkuż l-elenkar IUU; c) miżuri ta' monitoraġġ, kontroll u sorveljanza fil-Qasam tal-Konvenzjoni tas-CSBT biex tkun żgurata l-effiċjenza tal-kontroll u l-konformità ma' miżuri adottati fi ħdan is-CSBT; d) miżuri biex ikun minimizzat l-impatt negattiv ta' attivitajiet tas-sajd fuq il-bijodiversità tal-baħar u ekosistemi tal-baħar, inklużi miżuri protettivi għall-ekosistemi vulnerabbli tal-baħar fil-Qasam tal-Konvenzjoni tas-CSBT f'konformita mar-Riżoluzzjonijiet tal-AĠNU, inklużi miżuri biex ikunu evitati u mnaqqsa kemm jista' jkun qabdiet mhux mixtieqa, speċjalment speċijiet ekoloġikament marbuta, u biex gradwalment jinqered ir-rimi. e) miżuri li għandhom l-għan li jipprojbixxu s-sajd mwettaq biss għall-ksib tal-ġwienaħ tal-kelb il-baħar u, biex ikun meħtieġ li kull kelb il-baħar jittella' l-art bil-ġewnaħ imwaħħal b'mod naturali; f) żvilupp ta' approċċi komuni ma' Organizzazzjonijiet ta' Ġestjoni tas-Sajd Reġjonali oħra, b'mod partikolari dawk involuti fil-ġestjoni tas-sajd, b'mod partikolari dawk involuti fis-sajd għat-tonn; g) miżuri tekniċi addizjonali bbażati fuq pariri mill-korpi sussidjarji tas-CCSBT. ANNESS II Speċifikazzjoni sena b'sena tal-pożizzjoni tal-Unjoni li għandha tittieħed fil-laqgħa annwali tal-Kummissjoni għall-Konservazzjoni tat-Tonna tan-Nofsinhar Qabel kull Laqgħa annwali tal-Kummissjoni għall-Konservazzjoni tat-Tonna tan-Nofsinhar (CCSBT), għandhom jittieħdu l-passi meħtieġa biex il-pożizzjoni li għandha tiġi espressa f'isem l-Unjoni tqis l-aħħar informazzjoni statistika, bijoloġika u ta' natura oħra trażmessa mill-Kummissjoni Ewropea f'konformità mal-prinċipji u l-orjentazzjonijiet stabbiliti fl-Anness I. B'dan il-għan u abbażi ta' dik l-informazzjoni, il-Kummissjoni Ewropea għandha tittrażmetti lill-Kunsill jew lill-korpi preparatorji tiegħu fi żmien li jkun twil biżżejjed qabel kull Laqgħa annwali tas-CCSBT dokument bil-kitba li jistabbilixxi d-dettalji tal-ispeċifikazzjoni tal-pożizzjoni tal-Unjoni għad-diskussjoni u l-approvazzjoni tad-dettalji ta-pożizzjoni li għandha tiġi espressa f'isem l-Unjoni. Jekk, matul laqgħat oħra, inkluż dawk fuq il-post, ikun impossibbli li jintlaħaq ftehim sabiex il-pożizzjoni tal-Unjoni tqis elementi ġodda, il-kwistjoni għandha tiġi rreferuta lill-Kunsill jew lill-korpi preparatorji tiegħu. [1] ara d-dok.. 7086/12 PECHE 66